О našoj umereno - kontinentalnoj klimi 


Kada govorimo o umereno-kontinentalnoj klimi, važno je naglasiti da su 
meteorološki ekstremi gotovo redovna pojava u umerenim širinama, kojima 
i mi pripadamo. Naime, hladne vazdušne mase iz mesta formiranja 
povremeno kreću i prodiru daleko na jug i jugoistok, donoseći zahlađenje u 
regionima koje na svom putu zahvataju. Istovremeno, tople vazdušne mase 
povremeno kreću daleko prema severu i severoistoku, donoseći toplo 
vreme, uz osetan porast temperatura. Na taj način se u umerenim 
širinama, odnosno na našem području, odigrava neprekidna i neperiodična 
smena hladnih sa toplim vazdušnim masama u toku cele godine. To su 
tipične karakteristike naše umereno-kontinentalne klime, što praktično 
znači da je umerenih karakteristika najmanje. Inače, većina Ijudi pogrešno 
shvata opštu definiciju klime, pa tako i karakteristike naše klime umerenog 
pojasa, smatrajući da vremenske prilike skoro uvek treba da budu 
,,umerene“, odnosno bez ikakvih ekstrema (!?). Međutim, ekstremnih 
vremenskih pojava ima dosta, što je i sasvim normalno za ovakav naš 
umereni klimat, imajući u vidu karakteristike različitih vazdušnih masa, koje 
su najčešće tropskog ili arktičkog porekla, odnosno ekstremnih 
karakteristika. 

Generalno gledano, srednje mesečne temperature, posmatrane prema 
svojim mesečnim vrednostima - zaista pripadaju umerenom klimatu, ali su 
unutar većine analiziranih meseci (u oko 75% njih) prisutne ekstremne 
temperaturne karakteristike , zbog relativno čestih smena (manje ili više) 
hladnih i (manje ili više) toplih vazdušnih masa u toku svakog meseca. To 
praktično znači da su srednje mesečne vrednosti dobijene često na osnovu 
ekstremnih vrednosti registrovanih u toku meseca. Na primer, mesec jun iz 
2006. godine je tipičan primer po temperaturi „sasvim normalnog" meseca 
(srednja mesečna temperatura tačno na normali), ali koji je u svom toku 
imao mnogo ekstrema, i toplih i hladnih. Ova činjenica nam govori da je 
srednja mesečna temperatura često relativan pojam, koji nam ne kazuje 
mnogo i koji često prikriva ekstremne situacije. Zbog toga je potrebno baviti 
se detaljnijim analizama temperaturnih tokova, da bi se mogli donositi 
validni zaključci. 




Sa druge strane, u pojedinim mesecima nema učestalih i većih 
temperaturnih oscilacija, što znači da takvi meseci nisu imali ekstremnih 
pojava - temperature su bile stabilne i ujednačene. Što je najzanimljivije, 
čak i većina takvih (temperaturno ujednačenih) meseca neće pripadati 
kategoriji NORMALNO, već će ih više biti u ostalim kategorijama ( TOPLO i 
VRLO TOPLO ili HLADNO i VRLO HLADNO). Dakle, čak i po ovom 
kriterijumu ima najmanje onih meseca koji su “umerenih karakteristika”, što 
znači da je PROMENLJIVOST (odnosno EKSTREMNOSR glavna odlika 
našeg (umerenog) klimata . 

Karakteristike našeg klimata su TOPLA LETA i UMERENO HLADNE ZIME, 
uz vrlo izražena oba prelazna perioda (proleće i jesen). Na osnovu 
rezultata analiza godišnjih temperaturnih tokova, prelazni periodi (proleće i 
jesen) generalno traju kraće od glavnih sezona (leto i zima), otprilike za oko 
nekih mesec dana - leto i zima u proseku traju oko tri i po meseca, dok 
proleće i jesen prosečno traju oko dva i po meseca. Dakle, upadljiva je 
razlika u njihovom trajanju, što nam govori da je naučno-stručno 
utemeljena klimatološka podela na osnovna (leto i zima) i na prelazna 
(proleće i jesen) godišnja doba. 


Analizirajući međusobne temperaturne odnose u letnjoj (jun, jul i avgust) i 
zimskoj (decembar, januar i februar) sezoni, vrlo lako se dolazi do 
zaključka da je kod nas LETO daleko postojanije godišnje doba u odnosu 
na ZIMU. Znači, naša leta imaju izražen “kvalitet i kvantitet” u odnosu na 
zime, jer su stabilnija, postojanija i dužeg trajanja nego zime, što znači da 
je na našem području izvesnija pojava toplih leta i blagih zima nego hladnih 
leta i oštrih zima. U prilog takvoj tvrdnji stoji činjenica da je severozapadna, 
zapadna i jugozapadna Evropa direktno izložena uticaju brojnih ciklona sa 
Atlantika i Mediterana, tako da dobar deo južne i jugoistočne Evrope, 
uključujući i naše područje, često bude pod uticajima vrlo toplog vazduha 
sa severa Afrike, što je rezultat kretanja ciklona po određenim putanjama, 
kada se zahvaljujući njima na naše područje ,,transportuje“ vrlo topao afrički 
vazduh. 

Jedan od osnivača i urednika sajta MeteoPlaneta. Rođen je 1971. godine u 
Beogradu. Meteorologijom se intenzivno bavi od 1989. godine. Njegova 
omiljena oblast izučavanja u okviru meteorologije je KLIMATOLOGIJA, 
odnosno prikupljanje, obrada i analiza meteoroloških podataka. Uradio je 
veliki broj klimatskih analiza i stručnih radova iz oblasti klimatologije. Jedan 
od najznačajnijih prioriteta u njegovoj aktivnosti je očuvanje srpske 
meteorološke arhive, unos meteoroloških podataka sa celokupne teritorije 
Srbije, odnosno digitalizacija rezultata srpskih meteoroloških merenja i 
osmatranja. Njegovom ličnom inicijativom i angažmanom je urađena 
digitalizacija starih beogradskih merenja Vladimira Jakšića sa Senjaka 
(period 1848-1899). Od 2012. godine je angažovan kao istraživač - 
saradnik Beogradske škole meteorologije. 


